Diari Oficial de la Generalitat Valenciana


Sumari del DOGV 5582, del 22-08-2007 (2007/8797)

Informació pública de l'aprovació de les bases particulars del Programa d'Actuació Integrada del Sector Camí al Mar 2.
----------------------------------------------------------------------------------------------------------------------

### Dades del document

Número de DOGV
:   5582

Data del DOGV
:   22-08-2007

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2007/8797


Data del document
:   27-06-2007

Organisme emissor
:   Ajuntament d'Oliva

Tipus de document
:   Informació Pública

Descriptors 

:   * Oliva
    * obres públiques
    * licitació
    * contracte d'obres
    * administració local
    * pla d'urbanisme

Informació pública de l'aprovació de les bases particulars del Programa d'Actuació Integrada del Sector Camí al Mar 2. [2007/8797]  
L'Ajuntament d'Oliva, en la sessió extraordinària feta el dia 10 de maig de 2007, va adoptar, entre altres, l'acord d'aprovació de les bases particulars que han de regir el procediment d'adjudicació del Programa per a l'Actuació Integrada del Pla Parcial Sector Camí al Mar 2, i concretament:  
Primer. Iniciar el procediment per a la gestió indirecta del Programa d'Actuació Integrada del Sector Camí al Mar 2, d'acord amb el que establixen els articles 131 i següents de la Llei Urbanística Valenciana.  
Segon. Aprovar les bases particulars per a l'adjudicació del Programa d'Actuació Integrada Sector Camí al Mar 2, que es transcriu a continuació:  
Bases particulars per a l'adjudicació del Programa d'Actuació Integrada Sector Camí al Mar 2 del Pla General d'Ordenació Urbana d'Oliva (València).  
Ajuntament d'Oliva. Bases particulars del Programa per al Desenvolupament d'Actuació Integrada Camí al Mar 2.  
La presents bases particulars regulen les normes per què es regirà el concurs de selecció i adjudicació del Programa per al Desenvolupament d'Actuació Integrada del Sector Camí al Mar 2, al municipi d'Oliva.  
Índex:  
Base 1. Objecte.  
Base 2. Àmbit que cal programar.  
Base 3. Ordenació urbanística vigent i admissibilitat de variants.  
Base 4. Directrius i estratègies que cal observar en l'ordenació que es propose.  
Base 5. Criteris i objectius urbanístics i territorials de les propostes.  
Base 6. Prescripcions tècniques mínimes de l'alternativa tècnica.  
Base 7. Prescripcions tècniques mínimes del projecte d'urbanització.  
Base 8. Terminis d'execució.  
Base 9. Solvència econòmica i financera, tècnica i professional exigibles als concursants.  
Base 10. Model de proposició i termini i lloc per a la presentació de les proposicions.  
Base 11. Preu de licitació.  
Base 12. Criteris d'adjudicació.  
1) Criteris d'adjudicació relatius a l'alternativa tècnica.  
2) Criteris d'adjudicació relatius a la proposició juridicoeconòmica.  
Base 13. Adjudicació del programa.  
Base 14. Règim de garanties.  
Base 15. Règim jurídic, interpretació i dret supletori.  
Primera. Objecte  
Les presents bases, redactades a l'empara del que establix l'article 131.2 de la Llei 16/2005, de 31 de desembre, de la Generalitat Valenciana, Urbanística Valenciana, i 286 del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística, tenen com a objecte regular el procediment d'adjudicació i execució del Programa per al Desenvolupament d'Actuacions Integrades referit a l'àmbit del sector Camí al Mar 2 d'Oliva.  
Segona. Àmbit que cal programar  
El programa comprendrà la unitat d'execució definida en el punt anterior d'acord amb la definició que es conté en el document de planejament que acompanya a la sol·licitud d'inici del procediment de concurs per al desenvolupament d'un programa d'actuació integrada per mitjà de gestió indirecta al Sector Camí al Mar 2 d'Oliva.  
Tercera. Ordenació urbanística vigent i admissibilitat de variants  
L'ordenació urbanística és la indicada en el document de sol·licitud esmentat anteriorment, i no s'admetran variants pel que fa a l'ordenació estructural.   
De conformitat amb el que establix l'article 286.1.a del Reglament d'Ordenació i Gestió Territorial i Urbanística, queda descartada l'opció de presentar alternatives tècniques que suposen una ampliació de l'àmbit territorial que cal programar. Als efectes assenyalats en este apartat, no es consideraran variants, per la qual cosa seran admissibles, en tot cas, les modificacions de l'àmbit territorial que suposen mers retocs o ajustaments de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma, sense que en cap cas estes variacions en el seu conjunt suposen una diferència superior al 10% del total de la superfície proposada.   
Quarta. Directrius i estratègies que cal observar en l'ordenació que es propose  
El Programa d'Actuació Integrada del Sector Camí al Mar 2 tindrà com a objectius imprescindibles els continguts en l'article 124 de la Llei 16/2005, de 31 de desembre, Urbanística Valenciana, que són els següents:  
a. Gestionar la transformació jurídica de les finques afectades pel programa.  
b. Urbanitzar completament la unitat d'execució que constituïsca l'objecte del programa.  
c. Realitzar les obres públiques addicionals que siguen necessàries per a connectar i integrar adequadament la urbanització amb les xarxes d'infraestructures, energia, comunicacions i servicis públics existents.  
d. Complementar les infraestructures i espais públics o reserves dotacionals en el que calga per a no minvar ni desequilibrar els nivells de qualitat, quantitat o capacitat de servici existents i exigibles reglamentàriament.  
e. Obtindre els sòls dotacionals públics de l'àmbit de l'actuació, o adscrits a esta actuació, a favor de l'Ajuntament d'Oliva.  
f. Obtindre l'aprofitament que legalment corresponga, amb destinació al patrimoni públic de sòl, a favor de l'Ajuntament d'Oliva.  
g. Ordenar el repartiment equitatiu de les càrregues i beneficis de l'actuació entre els afectats.  
h. Establir terminis per a edificar els solars resultants de l'actuació urbanitzadora.  
Cinquena. Criteris i objectius urbanístics i territorials de les propostes  
Les propostes de planejament que cal desenvolupar pels concursants hauran de tindre en compte les directrius següents:  
a. Connectar el nucli de població d'Oliva amb el nucli de la platja mitjançant la creació d'un nou vial que substituïsca a l'actual Camí al Mar que connecte l'avinguda de Francisco Brines amb la trobada entre el carrer de Demetrio Pi i l'actual Camí al Mar.  
b. Així mateix, connectar el Camí dels Canyades i resoldre la trobada d'este amb el carrer de Demetrio Pi.  
c. Ampliar el carrer de Demetrio Pi de 12,00 metres a 15,00 metres en l'àmbit del sector.  
d. Ampliar els camins del Pont de Birla i travessia de Sant Roquet i fer-los compatibles amb la proposta de bulevard existent en el concert previ.  
e. Obtindre el sòl del parc públic de la Vall de les Fonts.  
f. De conformitat amb el que establix l'article 131.2.e de la Llei Urbanística Valenciana, s'haurà de destinar sòls a habitatges subjectes a algun règim de protecció pública en el percentatge establit en la disposició transitòria huitena del Reglament d'Ordenació i Gestió Territorial i Urbanística. En relació a este tipus de reserves, l'article 3 del Decret 36/2007, de 13 d'abril, del Consell, pel qual es modifica el Decret 67/2006, de 19 de maig, del Consell, pel qual es va aprovar el Reglament d'Ordenació i Gestió Territorial i Urbanística que va conferir una nova redacció a la disposició transitòria huitena, apartat número tres, a què haurà de sotmetre's.  
Sisena. Prescripcions tècniques mínimes de l'alternativa tècnica  
Les prescripcions tècniques que, amb caràcter mínim, s'hauran de respectar en la redacció de l'alternativa tècnica són les següents:  
Superfície total afectada per l'actuació: 399.336,56 m²  
Superfície domini públic existent: 14.889,62 m²  
Superfície que genera aprofitament: 384.446,94 m²  
Superfície parc públic natural: 69.805,45 m²  
Superfície computable: 314.641,49 m²  
Superfície de l'àrea de repartiment: 384.446,94 m²  
Edificabilitat residencial màxima: 0,40 m²t/m²s  
Edificabilitat terciària màxima: 0,05 m²t/m²s  
Xarxa primària: 161.567,43 m²  
Setena. Prescripcions tècniques mínimes del projecte d'urbanització  
Les prescripcions tècniques que, amb caràcter mínim, hauran de respectar-se en la redacció del projecte de les obres d'urbanització, de conformitat amb el que establix l'article 52 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.  
Així mateix, i en allò no regulat en les presents bases particulars, el projecte d'urbanització s'ajustarà al que disposa l'article 348 del Reglament d'Ordenació i Gestió Territorial i Urbanística (en relació amb l'article 153 de la LUV) sobre la subjecció d'este a les determinacions del planejament que desenvolupe, així com al que disposa l'article 349 del Reglament d'Ordenació i Gestió Territorial i Urbanística (en relació amb el 157 de la LUV) respecte a les obres incloses en el projecte d'urbanització. Finalment, caldrà ajustar-se al que disposa l'article 350 del Reglament d'Ordenació i Gestió Territorial i Urbanística (en relació amb l'article 156 de la LUV) sobre la documentació integrant d'este.  
El projecte d'urbanització es redactarà amb precisió suficient per a poder, eventualment, ser executat sota la direcció d'un tècnic diferent al del seu redactor.  
Estarà subjecte a les determinacions següents:   
La planta viària d'un projecte d'urbanització s'ha de correspondre amb l'existent en l'ordenació detallada, amb els criteris següents:  
a) Podran executar-se com carrers per a vianants viaris prevists com de trànsit rodat.  
b) Podran executar-se carrils bici no prevists, i s'ampliaran les voreres o els espais enjardinats quan siga necessari.  
c) Podran preveure solucions per a encreuaments de trànsit intens o singulars que siguen diferents dels prevists en el pla, amb la necessària justificació en virtut de les intensitats de trànsit previstes.  
d) No podran reduir les zones verdes, i les transformaran en vials de trànsit rodat, quan hagen servit i computat com a part de les zones verdes de l'ordenació detallada d'un pla.  
e) Podran remodelar àrees d'aparcament o crear-les mitjançant la reducció d'amplàries de calçada.  
Les obres que cal incloure són les següents:  
1. La pavimentació de calçades, aparcaments, voreres, xarxa de vianants i tractament d'espais lliures.  
2. Les xarxes de distribució d'aigua potable, de reg i d'hidrants contra incendis.  
3. La xarxa de clavegueram per a aigües residuals, sistema d'evacuació d'aigües pluvials i sistema de depuració.  
4. La xarxa de distribució d'energia elèctrica.  
5. La xarxa d'enllumenat públic.  
6. La jardineria en el sistema d'espais lliures.  
7. Mobiliari urbà i telefonia.  
Documentació: es presentarà a l'Ajuntament en suport paper i digital (pdf), i l'Ajuntament podrà sol·licitar un duplicat per a facilitar l'elaboració dels informes tècnics municipals. En cap cas podrà retirar-se la documentació, una vegada presentada a l'Ajuntament. Els documents, una vegada han tingut entrada al Registre Municipal, formen part d'un expedient administratiu i no constituïxen propietat intel·lectual ni per als seus redactors ni per a l'aspirant a urbanitzador. Els documents seran els següents, amb caràcter mínim:  
i. Memòria descriptiva de les característiques de les obres.  
ii. Plans d'informació i de situació en relació amb el conjunt urbà. Inclouran la planta viària del planejament que s'executa i de l'entorn immediat.  
iii. Plans de projecte i de detall, amb el contingut següent mínim:  
a) Planta viària general a escala mínima 1:1000.  
b) Plantes de pavimentació a escala mínima 1:1000.  
c) Perfils longitudinals de tot el viari públic i planta de cotes, rasants i perfils de jardins i parcs.  
d) Perfils transversals de tot el viari públic, cada 20 metres com a mínim.  
e) Plantes de la xarxa de sanejament, depuració i pluvials i perfils longitudinals d'estes plantes a escala mínima 1:1000.  
f) Plantes de totes les xarxes de servicis previstes, a escala mínima 1:2000.  
g) Detalls constructius de les diferents xarxes i seccions tipus de voreres i calçades amb ubicació dels diferents servicis.  
h) Plantes de jardineria, a escala mínima 1:500, amb identificació d'espècies, localització de mobiliari urbà, elements de jocs infantils, enllumenat, estanys i la resta d'elements compositius.  
i) Xarxa de reg, tant de jardins com, si és el cas, de les restants parcel·les privades quan es preveja una reutilització d'aigües depurades.  
j) Xarxa d'enllumenat públic, amb detalls de lluminàries.  
k) Altres plans i detalls necessaris per a una completa definició de les obres.  
iv. Plec de condicions tècniques, generals i particulars.  
v. Mesuraments.  
vi. Quadres de preus unitaris i descompostos.  
vii. Pressupost general i resum de pressupost.  
viii. Estudi de seguretat i salut.  
ix. Estudis específics (trànsit, inundabilitat, contaminació, reutilització d'aigües, i altres que puguen ser necessaris o exigits per la legislació sectorial aplicable).  
x. Quant al quadre de preus descompost i el pressupost d'execució material, s'hi poden presentar i formar part de la proposició juridicoeconòmica que s'ha de presentar en plica segellada. No obstant això, sí que podran presentar-se a la vista els mesuraments i el detall de les unitats d'obra, a criteri de l'aspirant a urbanitzador.  
Huitena. Terminis d'execució  
Per a la presentació de Text Refós del projecte d'urbanització, dos mesos des de la notificació a l'urbanitzador de l'aprovació, provisional o definitiva, que impose modificacions a l'alternativa tècnica.   
Per a l'inici del procediment de pública concurrència per a la selecció de l'empresari constructor, un mes des de la formalització del contracte entre urbanitzador i Ajuntament.  
Per a la presentació del projecte de reparcel·lació: sis mesos des de la finalització del termini per a l'opció per modalitat de retribució previstos en els articles 166 de la Llei Urbanística Valenciana, quedant obligat l'urbanitzador a presentar acreditació justificativa de la pràctica de les comunicacions.  
Per a la presentació del Text Refós del projecte de reparcel·lació, dos mesos des de la notificació de les modificacions.  
Per a l'inici de les obres d'urbanització: tres mesos des que siga requerit per l'Ajuntament, en el moment de la qual s'alçarà acta de replantejament a què assistiran els tècnics designats per l'urbanitzador i els tècnics municipals. A estos efectes, l'urbanitzador haurà d'acreditar, en l'acta de replantejament, el pagament als creditors nets del compte de liquidació o bé la consignació de la dita quantitat en la Tresoreria Municipal.  
Per a la finalització de les obres d'urbanització: 24 mesos comptats des de l'acta de replantejament. Trimestralment es donarà compte a l'Ajuntament de l'estat d'execució del programa.  
En el que afecta els possibles incompliments dels terminis establits, caldrà ajustar-se al que disposen els articles 336 a 344 del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística.  
Novena. Solvència econòmica i financera, tècnica i professional exigibles als concursants  
Documentació que cal presentar per cada licitador juntament amb la proposició, especificant amb claredat aquella documentació que serà susceptible de valoració per a l'adjudicació del programa, i distingint-la de la resta.  
De conformitat amb allò que s'ha assenyalat en els articles 126 i 127 de la Llei Urbanística Valenciana, les propostes de programa hauran d'anar acompanyades, en sobre a banda, dels documents següents:  
- Segons el que disposa l'article 122 de la Llei 16/2005, Urbanística Valenciana, i en desplegament d'este article, la justificació de la solvència econòmica i financera de l'urbanitzador s'acreditarà per un o alguns dels mitjans següents:   
a) Informe d'institucions financeres o, si procedix, justificant l'existència d'una assegurança d'indemnització per riscos professionals.   
b) Si es tracta de persones jurídiques, presentació dels comptes anuals o extracte d'estos comptes, en el cas en què la publicació d'estos siga obligatòria en la legislació del país on l'aspirant a urbanitzador estiga establit.   
c) Declaració sobre el volum global de negocis i, si procedix, sobre el volum de negocis relacionat amb el desenvolupament i la promoció d'actuacions semblants que són objecte de concurs, i que correspondran com a màxim als tres últims exercicis.   
Si per raons justificades l'urbanitzador no estiguera en condicions de presentar les referències sol·licitades per l'Ajuntament, podrà acreditar la seua solvència econòmica i financera per mitjà de qualsevol altre document que l'administració considere suficient, i es podrà basar en la solvència d'altres entitats, amb independència dels vincles jurídics que hi tinguen establits. A estos efectes, les agrupacions d'interés urbanístic podran acreditar-ne la solvència econòmica i financera amb l'acreditació de la titularitat registral dels drets sobre els terrenys que van servir de base per a la seua constitució.   
La justificació de la solvència econòmica i financera de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs es podran basar en els requisits de solvència, almenys, d'un dels seus membres.   
- Segons el que disposa l'article 123 de la Llei 16/2005, Urbanística Valenciana, i el seu desplegament, la justificació de la solvència tècnica i professional de l'urbanitzador s'acreditarà per un o alguns dels mitjans següents:   
a) Presentació d'una relació dels programes d'actuació integrada promoguts i gestionats pel concursant. En l'esmentada relació, s'hauran de fer constar tots els programes promoguts i gestionats pel concursant, independentment de la grandària i modalitat d'estos programes, i es distingiran entre aquells que estiguen aprovats i els que es troben en tramitació en el moment de presentar la relació a què al·ludix este apartat.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participe en la gestió del programa d'actuació integrada, i especialment dels responsables del control de qualitat.   
c) Titulacions acadèmiques i professionals del personal de direcció de l'urbanitzador. A estos efectes, l'administració podrà acudir als índexs de tecnicitat regulats en el Reglament de Contractes de l'Estat, a efectes merament orientatius.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i del personal directiu de què hi haguera disposat durant els tres últims anys.   
e) Declaració del material, instal·lacions i equip tècnic amb què compte l'urbanitzador per al compliment dels seus compromisos. En este apartat cal aclarir que s'admet expressament la figura de la subcontractació per al còmput dels materials, instal·lacions i equip tècnic.  
f) Declaració de les mesures adoptades per a controlar la qualitat durant el desplegament i l'execució del programa d'actuació integrada, que inclourà els mitjans d'estudi i d'investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i l'execució del programa d'actuació integrada. Estes mesures, i sempre que no en sorgisquen unes altres de noves, podran ser les publicades pel Ministeri de Mediambient actualment conegudes com a normes ISO.  
Si per raons justificades en cada cas concret l'urbanitzador no està en condicions de presentar les referències sol·licitada per l'Ajuntament, podrà acreditar la seua solvència tècnica i professional sobre la base de la solvència d'altres entitats, amb independència dels vincles jurídics que tinguen establits entre estes, i haurà de demostrar en este cas davant l'Ajuntament que comptarà amb els mitjans necessaris per a l'execució del programa d'actuació integrada, mitjançant la presentació dels compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.   
La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs es podran basar en els requisits de solvència, almenys, d'un dels seus membres.  
Deu. Model de proposició i termini i lloc per a la presentació d'estes proposicions  
La informació pública dels documents de planejament i d'execució, a què es fa referència en l'article 293.1 del Reglament d'Ordenació i Gestió Territorial i Urbanística, s'haurà d'iniciar dins del termini de tres mesos a què es fa referència en l'article 133.3 de la Llei Urbanística Valenciana. En tot cas, dins del termini màxim indicat, s'hauran d'haver remés totes les publicacions i tots els avisos, segons establix l'article 293.3 del Reglament d'Ordenació i Gestió Territorial i Urbanística en la seua modificació donada per Decret 36/2007, de 13 d'abril, del Consell.  
La documentació que cal presentar es realitzarà de la manera següent:  
- Sobre 1.  
S'hi inclouran aquells documents que integren la personalitat jurídica, capacitat i solvència tècnica i econòmica de l'aspirant a qui s'al·ludix en els articles 122 i 123 de la Llei Urbanística Valenciana. Es presentarà en sobre tancat i segellat i contindrà justificació documental dels extrems referits en l'article133.1, lletres a), b), c), d), e) i f) de la Llei Urbanística Valenciana, i 300 i 301 del Reglament d'Ordenació i Gestió Territorial i Urbanística.  
- Sobre 2.  
S'hi inclourà la documentació integrant de la proposició juridicoeconòmica, que es presentarà en sobre tancat i el contingut de la qual serà l'establit en l'article 127 de la Llei Urbanística Valenciana i 302 del Reglament d'Ordenació i Gestió Territorial i Urbanística.  
- Sobre 3.  
S'hi inclourà l'alternativa tècnica del programa, presentada en sobre obert i, addicionalment, en suport informàtic, que contindrà la documentació a què es fa referència en els articles 126 de la Llei Urbanística Valenciana i 307 del Reglament d'Ordenació i Gestió Territorial i Urbanística.  
El model de proposició a presentar s'ajustarà al següent:  
«(Nom i cognoms) ..., amb DNI ..., en representació de la mercantil ..., amb CIF ..., i domicili social a ..., i inscrita en el Registre Mercantil d ..., amb el número ..., davant de l'Ajuntament d ..., compareix i com millor procedisca, dic:  
Que per l'Acord del Ple de l'Ajuntament, en data ..., es va aprovar l'inici del concurs per al desplegament i execució del programa d'actuació integrada per mitjà de gestió indirecta ...  
Que d'acord amb el que establix l'article 133 de la Llei 16/2005, Urbanística Valenciana, per mitjà de la present formule proposició per a l'adjudicació de programa d'actuació integrada de la unitat d'execució ..., de conformitat amb l'alternativa tècnica i la proposició juridicoeconòmica que s'hi acompanyen.  
Pel que s'ha exposat,  
SOL·LICITE: Que es considere presentada esta petició i que l'admeta, i en virtut d'això considere formulada la proposició per al desplegament i execució del programa d'actuació integrada, mitjançant gestió indirecta, i després del procediment oportú n'acorde l'adjudicació a esta mercantil.  
(Lloc), (data)»  
El termini per a la presentació de les proposicions serà de tres mesos des de la data de l'enviament de l'anunci al Diario Oficial de la Unión Europea. El lloc serà el Registre d'entrada de l'Ajuntament d'Oliva.  
Conclòs el termini anterior, els concursants hauran d'acreditar, en el termini màxim de dos mesos, el sotmetiment a informació pública dels documents d'ordenació, de conformitat amb el que establix l'article 134 de la Llei Urbanística Valenciana.  
En el present cas, l'Ajuntament no establix un termini superior en la present actuació ja que no concorren especials raons de dificultat o complexitat tècnica.  
Onze. Preu de licitació  
L'estimació de costos prevista per a la realització de les obres d'urbanització (sense computar despeses d'honoraris, de gestió, generals benefici de l'urbanitzador i impostos repercutibles) i als efectes establits en l'article 286.1.h del Decret 67/2006, de 12 de maig, i Orde de 13 de desembre de 2006, es determina en la quantitat de vint milions d'euros (65.053.213 €).   
Dotze. Criteris d'adjudicació  
D'acord amb els articles 312 i 313 del Reglament d'Ordenació i Gestió Territorial i Urbanística, en relació amb els articles 135 i 137.1 de la Llei 16/2005, Urbanística Valenciana, en la present base particular s'assenyalen, per orde decreixent d'importància els criteris objectius que han de servir de base per a l'adjudicació del programa d'actuació integrada, així com la ponderació d'estos determinant per a l'adjudicació de l'actuació, que s'efectuarà sempre motivadament, atenent a les circumstàncies concurrents en este cas.  
Els criteris d'adjudicació valoren amb caràcter independent els documents corresponents a l'alternativa tècnica i a la proposició juridicoeconòmica, d'acord amb els següents criteris de puntuació ordenats de manera decreixent:  
1. Criteris d'adjudicació relatius a l'alternativa tècnica.   
Els criteris d'adjudicació relatius a l'alternativa tècnica valoraran els següents aspectes, enumerats per orde decreixent d'importància i la ponderació dels quals s'expressa:  
a. Qualitat tècnica de l'ordenació proposada: 50 punts.  
b. La resolució adequada de la integració de l'actuació en el seu entorn: 10 punts.  
c. La millor estructuració de dotacions públiques i d'espais lliures: 10 punts  
d. La qualitat tècnica de les resolucions proposades per a la urbanització: 8 punts.  
e. Termini d'execució del programa d'actuació integrada: 5 punts.  
f. El nombre, el disseny i la ubicació i la qualitat dels habitatges sotmesos a algun règim de protecció: 5 punts.  
g. Inversió en programes de restauració paisatgística o d'imatge urbana dins de l'àmbit del programa, com a objectius complementaris d'este, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.: 5 punts.  
h. Compromís d'edificació simultània a la urbanització dels solars resultants de l'actuació per damunt d'un mínim legalment exigible: 2 punts.  
i. Mitjans per al control de cada una de les prestacions que constituïxen l'objecte del programa.: 1 punt.  
j. Compromisos addicionals assumits voluntàriament i a càrrec seu per l'urbanitzador: mesures de foment adquisició i conservació patrimoni històric. Aportacions econòmiques /oferiment d'immobles en l'àmbit de l'Àrea de Rehabilitació del Pla Director del Palau Comtal d'Oliva: 3 punts.  
Altres compromisos voluntàriament assumits: 1 punt.  
El llindar mínim a partir del qual es puntuarà cada una de les alternatives tècniques serà el 50% del total de 100 punts.  
La suma total dels punts de l'alternativa tècnica (total 100 punts), representarà un 70% de la valoració global.  
2. Criteris d'adjudicació relatius a la proposició juridicoeconòmica.  
Els criteris d'adjudicació relatius a la proposició juridicoeconòmica valoraran, entre altres, els següents aspectes, enumerats per orde decreixent d'importància i la ponderació dels quals s'expressa:  
a. Menor import respecte de referències de quadres de preus de pràctica usual de les càrregues d'urbanització, expressat en euros per metre quadrat d'edificabilitat: 30 punts.  
b. La valoració dels terrenys a efectes de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els que no tinga contracte suficient: 35 punts.  
c. Major proporció de terrenys propis o d'associats que hagen de quedar afectes amb garantia real inscrita al Registre de la Propietat al compliment de les obligacions especials d'edificació derivades de l'aprovació del programa: 25 punts.  
d. Compromisos financers per a l'execució de les obligacions complementàries assumides voluntàriament i a càrrec seu per l'urbanitzador: 10 punts.  
El llindar mínim a partir del qual es puntuarà cada una de les proposicions juridicoeconòmiques serà el 50% del total de 100 punts.  
La suma total dels punts de l'alternativa tècnica (total 100 punts), representarà un 30% de la valoració global.  
Tretze. Adjudicació del programa  
El programa s'adjudicarà a aquella proposta que major puntuació obtinga com a conseqüència de la suma de l'establida en els anteriors apartats, si bé només es consideraran aquelles que superen la puntuació mínima establida per als apartats 1 i 2 de la base 11.  
D'acord amb l'article 137.2 de la Llei 16/2005, Urbanística Valenciana, l'Ajuntament disposarà d'un termini de dos mesos a comptar des de l'obertura de les proposicions per a l'adjudicació del programa d'actuació integrada.  
Si no s'acorda l'adjudicació dins del termini establit a este efecte, els concursants tindran dret a retirar les seues proposicions i a la devolució de la garantia provisional.  
L'Ajuntament tindrà alternativament la facultat d'adjudicar el desplegament i execució del programa d'actuació integrada a la proposició més avantatjosa, per mitjà de l'aplicació dels criteris d'adjudicació indicats en les bases reguladores, sense atendre necessàriament al valor econòmic d'esta, o declarar desert el concurs, i haurà de motivar, en tot cas, la seua resolució amb referència als criteris d'adjudicació establits en les bases.  
De conformitat amb el que establix l'article 139.1 de la Llei 16/2005, de 30 de desembre, de la Generalitat, Urbanística Valenciana es fa constar, de forma expressa, que no cal establir cap realització de determinacions pròpies d'altres actuacions, així com tampoc les condicions que exigisquen la urbanització o cessió d'equipaments o elements de la xarxa primària adscrits al sector, tret dels prevists en el planejament vigent.  
Catorze. Règim de garanties  
Els qui desitgen participar en el procediment de licitació d'un programa d'actuació integrada hauran de constituir en la forma i als efectes prevists en el TRLCAP, una garantia provisional de 400.000 euros.  
La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució dels programes d'actuació integrada.  
La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
La garantia definitiva, a constituir en la forma i als efectes prevists en el TRLCAP, s'establix en un 10% del valor de les càrregues d'urbanització, impost sobre el valor afegit no inclòs, del programa d'actuació integrada aprovat. S'ingressarà en termini màxim de 15 dies a comptar des de la notificació de l'acord d'aprovació i adjudicació del programa.  
Procedirà elevar la garantia definitiva al 20% en els supòsits d'aprovació de programes d'actuació integrada en els que les càrregues urbanístiques es troben sotmeses en presumpció de temeritat calculada en els termes establits en la legislació de contractes de les administracions públiques.  
Transcorregut el termini de 12 mesos des que s'entenguen rebudes les obres d'urbanització d'acord amb el que disposen estes bases i en el contracte, procedirà la devolució de la garantia.  
Quinze. Règim jurídic, interpretació i dret supletori  
Les presents bases particulars s'interpretaran de conformitat amb els principis establits en la legislació urbanística valenciana, i prevaldran en qualsevol cas aquelles interpretacions que redunden en l'interés públic i en la utilitat general, així com les que realitze la pròpia administració en l'exercici de les seues potestats. En allò que no hi estiga regulat s'aplicarà el que establix la Llei 16/2005, de 30 de desembre, de la Generalitat, Urbanística Valenciana, i, en l'article 286.1.e del Decret 36/2007, de 13 d'abril, del Consell, pel qual es modifica el Decret 67/2006, de 12 de maig, del Consell, pel qual es va aprovar el Reglament d'Ordenació i Gestió Territorial i Urbanística.   
Supletòriament, s'aplicarà el que establixen les bases generals aprovades per l'Ajuntament d'Oliva i en el Reial Decret Legislatiu 2/2000, de 16 de juny, pel qual s'aprova la Llei de Contractes de les Administracions Publiques i el Reglament General de la Llei de Contractes de les Administracions Publiques aprovat per Reial Decret 1098/2001, de 12 d'octubre.  
El desconeixement del contracte en qualsevol dels seus termes, dels documents annexos que en formen part o de les instruccions, els plecs o les normes de tota índole promulgats per l'administració que puguen tindre aplicació a l'execució d'allò que s'ha pactat no eximirà el contractista de l'obligació del seu compliment.  
Correspon a l'orde jurisdiccional contenciós administratiu ser-ne sabedor de les qüestions que puguen suscitar-se en la preparació, resolució i execució del contracte entre l'administració i l'urbanitzador, així com aquelles que puguen resultar de l'aplicació i interpretació de les presents bases.  
Tercer  
Ordenar la publicació de l'anunci de concurs de programació al tauler d'anuncis d'este Ajuntament, així com en el Diario Oficial de la Unión Europea i en el Diari Oficial de la Comunitat Valenciana, a l'empara del que disposen els articles 132.2 de la Llei Urbanística Valenciana i 291 del Decret 67/2006, de 19 de maig.  
Cosa que es fa públic als efectes establits en l'article 131.2 de la Llei 16/2005, i es fa saber que contra les bases transcrites es podrà interposar, potestativament, un recurs de reposició davant del Ple de l'Ajuntament en el termini d'un mes, comptat a partir de l'endemà de la publicació del present anunci. Podrà interposar-se directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació del present anunci en el Diari Oficial de la Comunitat Valenciana.  
Oliva, 27 de juny de 2007.- L'alcalde: Salvador Fuster Mestre.